Kijí jngo i̱ꞌnde ñánda̱ ꞌmì Getsemaní;
jè Jesús kitsó‑la̱ xi̱ta̱ ra kotáꞌyáꞌta‑la̱:
―Ya̱ ti̱tsa̱jna i̱jndíi̱;
ꞌkoa̱à‑la chi̱ba̱‑la̱ kichjàꞌta‑la̱ Nainá.
Jesús kiìko̱ó Pedro,
Jacobo,
ko̱ Juan.
A̱kjòn tsikíꞌtsia̱ nga ba kiꞌse‑la̱ ko̱ isíkájno.
Kitsò‑la̱ xi̱ta̱‑la̱:
―Taxki̱ ꞌñó ba tjín‑la̱ jè inìma̱‑na̱;
sí ꞌkoa̱á ma‑na koni tsa ki̱yáa̱.
Ti̱tsa̱jna i̱jndíi̱,
ti̱tsa̱jnakon.
Jesús kiìkjá chiba‑isa.
A̱kjòn tsasèn-xkóꞌnchiꞌta nangi nga kiìchja̱ꞌta‑la̱ Nainá,
nga tsa maá‑la katatjahíxìn‑la̱ kjo̱hiꞌin.
ꞌKia̱ nga tíchja̱ꞌta‑la̱ Nainá,
kitsó‑la̱:
―Na̱ꞌìn,
Na̱ꞌìn,
ra a̱ꞌta tsa̱ji ma ijye‑ní ni̱ta mé kjoa̱‑ni.
Chjíixìn‑ná ji̱ kjo̱hiꞌin ra̱kìi̱;
tanga mì tsa jè ꞌén tsa̱ꞌa̱n katabitjasòn;
jé katitjasòn koni ꞌsín mejèn‑li.
A̱kjòn ꞌji india‑ni ya̱ ñánda̱ títsa̱jna xi̱ta̱‑la̱,
tanga ijyeé kjifè.
Kitsó‑la̱ jè Pedro:
―Simón,
¿a titsjajnafé‑níi̱?
¿A sí mí káchíkjoa̱‑li tsa tà jngo hora kabìjnakin?
Ti̱tsa̱jnakon ko̱ ti̱nákjoa̱ꞌta‑la Nainá mé‑ni nga mì jé ska̱jin‑no.
Kixi̱í kjoa̱,
jé inìma̱‑ná tíjnanda‑ní nga mejèn‑la̱ si̱hitjasòn,
tanga ra jè ijo‑ná,
tsìn‑la̱ ngaꞌñó nga ma‑la̱ síhitjasòn.
Jesús kiìchja̱ꞌta india‑la̱ Nainá.
ꞌKoa̱á ti̱ꞌsín kitsò india‑ni koni kitsò nga ti̱ꞌsa̱ ítjòn.
ꞌKia̱ nga ꞌji india‑ni,
jñà xi̱ta̱‑la̱ takó kjifé india‑ni,
tà nga̱tjì‑la̱ nga̱ ꞌñó nijñá‑la̱.
Mì kì ti̱ be‑ni kó ki̱tso̱‑la̱ Jesús.
Ra kjomà jàn ꞌka̱ nga ꞌji‑ni Jesús,
kitsó‑la̱:
―Tsjafè‑isa ko̱ ti̱kjáya.
Katafeheꞌta kjoa̱.
Chítsijen;
ijyeé ijchò chi̱ba̱‑la̱ nga ꞌa̱n ra Iꞌndí‑la̱ Xi̱ta̱ xin‑la̱ ijo‑na̱ ya̱á ko̱nga̱tsja jñà ra xi̱ta̱‑jé.
Ti̱sítje̱en ko̱ tjiaán;
ijyeé nchrabá chraña jè ra si̱ìnga̱tsja‑na xi̱ta̱ kondra̱‑na̱.
Takó ti̱ꞌkia̱á tíchja̱‑isa‑ni Jesús nga ꞌji jè ra ꞌmì Judas,
jngo xi̱ta̱‑la̱ Jesús jñà ra tejò ma‑ni.
Kjín xi̱ta̱ tji̱ko̱ ra ꞌya ki̱cha̱ ndajò,
ti̱ꞌkoa̱ ꞌya yá.
Jñà xi̱ta̱ kìi̱,
jñá isìkasén jñà xi̱ta̱ ítjòn‑la̱ na̱ꞌmì,
ko̱ jñà xi̱ta̱ ra bakón‑ya kjo̱téxoma‑la̱ Nainá ra tsikínda Moisés ko̱ jñà xi̱ta̱ jchínga ra ꞌtse̱ xi̱ta̱ judío.
Judas,
jè ra tsiꞌkéna̱jmíꞌtin Jesús,
tje̱n kitsò ítjòn‑la̱ jñà xi̱ta̱ ra tji̱ko̱:
―Jè ra skíne̱ꞌta i̱sén‑la̱,
jè‑ní ra ki̱nda̱ba̱ꞌñó jiòn,
ko̱ nda kjón tahíko̱o.
ꞌKia̱ nga ijchò Judas,
kiì kasiꞌta chrañaá‑la̱ Jesús,
kitsò‑la̱:
―Maestro.
A̱kjòn iskineꞌta i̱sén‑la̱.
Jñà xi̱ta̱ ra tji̱ko̱,
ndi̱to̱ón itsabáꞌñó Jesús.
Tanga jngo xi̱ta̱ ra ya̱ síjnajin,
tsachrje ki̱cha̱ ndajò‑la̱.
Tsajá‑la̱ jè xi̱ta̱ chi̱ꞌnda‑la̱ na̱ꞌmì ítjòn;
tsateꞌtà chíká‑la̱.
Jesús kiìchja̱,
kitsò:
―¿Mé‑ni ko̱ꞌsín kàꞌfìi̱ ndabáꞌñó‑nájiòn koni tsa jngo xi̱ta̱ chijé,
nga ko̱ ki̱cha̱ ko̱ yá kiꞌchà‑no?
Ni̱chjin nchijón tsakáti̱jnako̱‑no ya̱ i̱ngo̱ ítjòn nga tsakón‑yá‑no,
ko̱ mì kì indabáꞌñó‑nájiòn.
Tanga kií ko̱ꞌsín tíma‑ni mé‑ni nga ki̱tjasòn‑ni jè ꞌén ra tjíꞌta xa̱jo̱n ra tjíꞌta ꞌén‑la̱ Nainá.
ꞌKia̱á jahachinga ngaꞌtsì jñà xi̱ta̱‑la̱,
isíkíjna ta̱jngo jè Jesús.
Jngo ti tji̱ngi‑la̱ ra tíjnajté jngo nikje chraba.
Jñà xi̱ta̱ itsabáꞌñó‑te,
tanga jè ti ra̱kìi̱ kitsjiín nikje chraba‑la̱;
a̱kjòn ta ꞌkoa̱á ꞌsín tsanga líká.
Jñà xi̱ta̱ kìi̱,
ya̱á kiìko̱ Jesús ya̱ ñánda̱ tíjna na̱ꞌmì ítjòn.
Ya̱á kjóxkóya kóhotjín xi̱ta̱ ítjòn ꞌtse̱ na̱ꞌmì,
jñà xi̱ta̱ jchínga ꞌtse̱ xi̱ta̱ judío,
ko̱ ra bakón‑ya kjo̱téxoma‑la̱ Nainá ra tsikínda Moisés.
Jè Pedro,
tà kjin,
ta kjiín basèn-tji̱ngi skanda nga ijchò ya̱ ndi̱tsin niꞌya‑la̱ na̱ꞌmì ítjòn.
Ya̱á tsikijnajin‑la̱ ya̱ ñánda̱ títsa̱jna jñà xi̱ta̱ ra síkinda̱ niꞌya i̱ngo̱ nga títsa̱jnaꞌngi.
Jñà xi̱ta̱ ítjòn‑la̱ na̱ꞌmì ko̱ ngaꞌtsì xi̱ta̱ ra tjín‑la̱ xá a̱ꞌta ꞌtse̱ xi̱ta̱ Judío tsakátsjií xi̱ta̱ ra tsjáꞌtin ꞌén Jesús mé‑ni nga ko̱ma ki̱ìnè‑ila̱ kjo̱hiꞌin nga si̱ìꞌken,
tanga ni̱mé kjoa̱ ra isakò‑la̱ ra a̱ꞌta ꞌtse̱.
Kjín ma‑ni xi̱ta̱ ra tsakánè ꞌén ndiso ra kondra̱ ꞌtse̱ Jesús;
tanga kja̱ kjꞌií kja̱ kjꞌií tsò ꞌén ra tsakánè ko̱ mì kì kjóngásòn jñà ꞌén‑la̱.
Tsincha kixi̱í iꞌka xi̱ta̱ ra kitsjà ꞌén ndiso.
Kitsò:
―Ji̱ín inaꞌyá‑la̱ji̱n nga kitsò:
“ꞌA̱n,
sikíxojen‑ná jè i̱ngo̱ ítjòn ra ta tsja xi̱ta̱ kisinda‑ni,
ko̱ ta ján ni̱chjin kindá ìjngo-isa‑na ra mì tsa tsja xi̱ta̱ si̱nda‑ni.”
Takó mì kì kjóngásòn ꞌén‑la̱ ni̱ꞌsín ko̱ꞌsín kitsò.
ꞌKia̱á tsasítje̱n jè na̱ꞌmì ítjòn;
tsasijna kixi̱ ya̱ masen‑la̱ ngaꞌtsì xi̱ta̱,
iskonangi‑la̱ Jesús,
kitsò‑la̱:
―¿A mí kósii̱?
¿Mé ꞌén ra ko̱tsò bánè‑li xi̱ta̱ kìi̱?
Jè Jesús jyó tsikijna,
ni̱mé ꞌén kiìchja̱.
Jè na̱ꞌmì ítjòn,
ìjngo ꞌká iskonangi‑la̱,
kitsò‑la̱:
―¿A ji̱‑ní Cristo,
ra Iꞌndí‑la̱ Nainá ra ꞌñó nda ꞌyaxkón?
Jesús kitsò:
―ꞌA̱n‑náa̱,
ko̱ ꞌsa̱á jcha̱‑nájiòn ꞌa̱n ra Iꞌndí‑la̱ Xi̱ta̱ xian‑la̱ ijo‑na̱,
nga ya̱ kóti̱jna ya̱ ngakixi̱‑la̱ Nainá ra tse ngaꞌñó tjín‑la̱,
ko̱ ti̱ꞌkoa̱á jcha̱a‑na ꞌkia̱ nga kji̱nchrabàjìa̱n ifi ján ngajmi.
Jè na̱ꞌmì ítjòn iskíchrja̱yajnoó ijo‑la̱ nga ꞌñó jti kjomà‑la̱,
kitsò:
―¿Mé ꞌsia̱n‑isa‑ná xi̱ta̱ ra tsjá ꞌén?
Jiòn sabá kànaꞌyá‑la koni ꞌsín kachja̱jno‑la̱ Nainá.
¿Kóꞌsín ma‑no?
¿Mé ra si̱ke̱é?
Ngaꞌtsì xi̱ta̱,
ꞌkoa̱á ꞌsín kitsò nga bakèn‑la̱ nga ki̱yá.
Jñà xi̱ta̱ tsikíꞌtsia̱‑ní nga tsikíchrájno ko̱ tsikíchjà xko̱n,
tsiꞌké‑la̱ chrjo̱ngo̱,
kitsò‑la̱:
―¿ꞌKoa̱á tjási‑ni,
yá ra tíꞌbé‑li?
Ko̱ jñà xi̱ta̱ ra síkinda̱ i̱ngo̱,
isìjtsinꞌá i̱sén‑la̱.
Jè Pedro ya̱á tíjna ya̱ ndi̱tsin ya̱ i̱nàjngi niꞌya‑la̱ [na̱ꞌmì ítjòn].
Ijchó jngo chjo̱ón chi̱ꞌnda‑la̱ na̱ꞌmì ítjòn.
ꞌKia̱ nga kijtse Pedro,
nga tíjnaꞌngi,
iskotsíjen‑jnó‑ní,
kitsò‑la̱:
―Ti̱ꞌkoa̱á ngaji̱,
ya̱á tjájmekíi̱ Jesús ra Nazaret i̱ꞌnde‑la̱.
Tanga jè Pedro tsakjaꞌma‑ní.
Kitsò:
―Mì kì bexkon.
Mì kì be,
mé ra ko̱ꞌmì‑la ji̱.
Jè Pedro a̱kjòn itjo,
ya̱á ikasijto xo̱tjo̱ba̱‑la̱ niꞌya.
ꞌKia̱á iskindaya jngo káxtí.
Jè chjo̱ón chi̱ꞌnda‑la̱ na̱ꞌmì,
kijtseé india‑ni jè Pedro.
Kitsò‑la̱ jñà xi̱ta̱ ra ya̱ títsa̱jna:
―Jè xi̱ta̱ ra̱kìi̱,
xi̱ta̱ ꞌtse̱‑ní.
Tanga jè Pedro tsakjaꞌmaá india‑ni.
Ra kjomà a̱skan‑nioo̱,
jñà xi̱ta̱ ra ya̱ títsa̱jna,
india ko̱kitsò-isa‑la̱ Pedro:
―ꞌÉn kixi̱‑nì,
ngaji̱,
xi̱ta̱‑la̱ Jesús‑ní nga Galilea i̱ꞌnde‑li,
ꞌkoa̱á ꞌsín tsò ꞌén‑li.
Jè Pedro ꞌkia̱á ꞌñó kiìchja̱‑isa,
kitsò:
―¡Katakajian kjo̱hiꞌin tsa mì ꞌén kixi̱ ra ko̱tíxian‑no,
nga mì kì bexkon xi̱ta̱ ra ko̱ꞌmì‑la jiòn!
Ti̱ꞌkia̱á‑ni nga ko̱títsò Pedro,
jè ra ma‑ni jò ꞌka̱ iskindaya jè káxtí.
ꞌKia̱á itjokítsjen‑la̱ Pedro koni ꞌsín kitsò‑la̱ Jesús nga kitsò‑la̱:
“ꞌKia̱ nga ti̱kje kjindáya jò ꞌka̱ káxtí,
ngaji̱,
jàn ꞌka̱ ko̱síi̱ nga mì kì ꞌyaxkon‑ná.”
ꞌKia̱ nga ítsjen‑la̱ kjoa̱ kìi̱,
taxki̱ ꞌñó iskindaya.